เร่งสร้างหลักประกันให้เด็กและวัยรุ่น โดยเฉพาะกลุ่มเปราะบาง หลังพบเด็กและวัยรุ่นไทยหลายล้านเผชิญปัญหาสุขภาพจิต
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการเป็นประธานเปิดกิจกรรมเสริมสร้างความเข้มแข็งให้ระบบและบริการสนับสนุนทางจิตใจและจิตสังคมสำหรับเด็กและเยาวชนไทย ที่กรมสุขภาพจิต ร่วมกับองค์การยูนิเซฟ ประเทศไทยจัดขึ้น ว่า รัฐบาลมีนโยบายตามแผนพัฒนาเศรษฐกิจและสังคมแห่งชาติ ฉบับที่ 13 กำหนดให้การดูแลสุขภาพจิตและสวัสดิภาพของคนทุกกลุ่มอายุเป็นปัจจัยที่สำคัญที่สุดในการขับเคลื่อนประเทศไปข้างหน้า และเพื่อให้แน่ใจว่าเด็กและวัยรุ่นมีสุขภาพจิตและความเป็นอยู่ที่ดี จำเป็นต้องมีนโยบายบูรณาการสุขภาพจิตเด็กและเยาวชนระดับชาติ ปิดช่องว่างในการดูแลสุขภาพจิตเด็กและเยาวชน โดยการประสานงานระหว่างภาคส่วนที่สำคัญต่างๆ เน้นการมีส่วนร่วมของหน่วยงานที่เกี่ยวข้องทั้งด้านสุขภาพ การศึกษา สวัสดิการสังคม ในการเสริมสร้างบริการด้านสุขภาพจิตสำหรับเด็กและวัยรุ่นในทุกระดับต่อไปด้านนางคยองซอน คิม ผู้อำนวยการองค์การยูนิเซฟประเทศไทย กล่าวว่า วัยรุ่นไทยหลายล้านคนได้รับผลกระทบปัญหาสุขภาพจิต ทั้งโรคเครียด วิตกกังวล ซึมเศร้า จากปัญหาความรุนแรง การถูกกลั่นแกล้งความรู้สึกโดดเดี่ยว ความไม่แน่นอน แม้ประเทศไทยจะมีความก้าวหน้าในการแก้ปัญหาสุขภาพจิตเด็กและเยาวชนในเชิงนโยบายและกฎหมาย มีการเปิดบริการบำบัดรักษา แต่ยังมีช่องว่างสำคัญคือ ขาดงบประมาณ ขาดการประสานงานระหว่างหน่วยงานที่เกี่ยวข้อง จำนวนจิตแพทย์ผู้เชี่ยวชาญที่ยังไม่เพียงพอ การตีตราทางสังคม การเข้าไม่ถึงข้อมูล การคัดกรองและการสนับสนุนบริการ จึงต้องเร่งสร้างหลักประกันให้เด็กและวัยรุ่นโดยเฉพาะกลุ่มเปราะบางให้มีสุขภาพจิตที่ดีหากไม่ดูแลสุขภาพจิตเด็กและวัยรุ่นอย่างเหมาะสมจะทำให้ทั้งสังคมตกอยู่ในความเสี่ยงรายงานการเสริมสร้างความเข้มแข็ง ให้ระบบและบริการสนับสนุนทางจิตใจและจิตสังคมสำหรับเด็กและวัยรุ่น ในเอเชียตะวันออกและเอเชียแปซิฟิก ฉบับประเทศไทย ที่จัดทำโดยยูนิเซฟ กรมสุขภาพจิต สถาบันวิจัยประขากนและสังคม และสถาบันเบอร์เน็ต ประเทศออสเตรเลีย ระบุว่าวัยรุ่นไทยอายุ 10-19 ปี 1 ใน 7 คน และเด็กไทยอายุ 5-9 ปี 1 ใน 14 คน มีความผิดปกติทางจิตประสาทและอารมณ์ จากการสำรวจภาวะสุขภาพนักเรียนทั่วโลกในส่วนของประเทศไทยปี 2564 พบรุ่นอายุ 13-17 ปี มีความคิดที่จะฆ่าตัวตายมากถึงร้อยละ 17.6